b'\n_START_ARTICLE_\nSophus Claussen\n_START_SECTION_\nLiv og gerning\n_START_PARAGRAPH_\nHan blev student i 1884 og udgav i studenter\xc3\xa5rene (1887) sin f\xc3\xb8rste digtsamling "Naturb\xc3\xb8rn", der vakte opsigt ved sin forsorne manierisme og en frisk og k\xc3\xa5d erotik, der pegede i retning ad Emil Aarestrup. Claussen, der derefter i en r\xc3\xa6kke \xc3\xa5r var knyttet til provinspressen, fik dog f\xc3\xb8rst et virkeligt litter\xc3\xa6rt navn ved to nydelige, halvt symbolske, halvt virkelighedsfarvede k\xc3\xb8bstadidyller, "Unge Bander" (1894) og "Kitty" (1895), som med deres blanding af prosa og poesi, af sk\xc3\xa6lmeri og ynde virker meget indtagende (navnlig introduktionen til "Unge Bander": "Fr\xc3\xb8ken Regnvejr", vel det betydeligste, Claussen har skrevet [omarbejdet udgave 1912]). Sine skildringer fra de danske \xc3\xb8lande har han senere fortsat i "Pilefl\xc3\xb8jter" (1899) og "Mellem to Kyster" (1900). Nok s\xc3\xa5 ejendommelige og i hele anl\xc3\xa6gget originale er hans sm\xc3\xa5 rejseb\xc3\xb8ger "Valfart" og "Antonius i Paris" (begge 1896), der ved deres poesifulde sm\xc3\xa5pludren er noget for sig. Claussen har endvidere skrevet et skuespil, "Arbejdersken"._NEWLINE_En r\xc3\xa6kke \xc3\xa5r tog han ophold i Paris og udsendte herfra kun nogle mindre betydelige sm\xc3\xa5b\xc3\xb8ger ("Trefoden" [1901], "Dj\xc3\xa6vlerier" [1904], \xc2\xb4"Eroter og Fauner" [1910]). Efter sin hjemkomst udgav han i 1912 en omfangsrig og karakteristisk samling "Danske Vers", der i eminent grad giver det lunefulde og ligesom s\xc3\xb8gt tilf\xc3\xa6ldige i hans produktion._NEWLINE_Blandt senere arbejder kan is\xc3\xa6r fremh\xc3\xa6ves "Heroica" (1925), "Foraarstaler" (1927) som s\xc3\xa6rlig karakteristisk for Claussens poetiske habitus. Samlede v\xc3\xa6rker foreligger i 9 bind._NEWLINE_Han og Johannes J\xc3\xb8rgensen var med til at skrive tidsskriftet Taarnet for den danske Symbolisme. Han slog til sin store fortrydelse aldrig igennem. Anerkendelsen kom f\xc3\xb8rst i Heretica-kredsen og hos Karen Blixen._NEWLINE_Claussen havde en t\xc3\xa6t forbindelse til maleren Albert Gottschalk._NEWLINE_Claussen er begravet p\xc3\xa5 Gentofte Kirkeg\xc3\xa5rd.\n_START_SECTION_\nH\xc3\xa6der\n_START_PARAGRAPH_\nHans Ekbatana fra 1896 er optaget i Danmarks kulturkanon.'